Številka: 35409-202/2023-2570-12

Datum: 23. 01. 2024

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23), četrtega odstavka 128. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu: ZUreP-3), šestega odstavka 77. člena Zakona o varstvu okolja (Uradni list RS, št. 44/22, v nadaljnjem besedilu: ZVO-2), v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljnjem besedilu: ZON), na vlogo pripravljavca plana Občina Radovljica, Gorenjska cesta 19, 4240 Radovljica o obveznosti izvedbe celovite presoje vplivov na okolje za druge spremembe in dopolnitve Občinskega podrobnega prostorskega načrta Leški hrbet, naslednje

**MNENJE**

1. V postopku priprave drugih sprememb in dopolnitev Občinskega podrobnega prostorskega načrta Leški hrbet ni treba izvesti postopka celovite presoje vplivov na okolje.
2. V postopku priprave drugih sprememb in dopolnitev Občinskega podrobnega prostorskega načrta Leški hrbet ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

**Obrazložitev:**

I.

Občina Radovljica, Gorenjska cesta 19, 4240 Radovljica (v nadaljnjem besedilu: pripravljavec plana) je z vlogo št. 3503-0010/2023 z dne 17.08.2023, prejeto dne 17.08.2023, zaprosila Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) za mnenje o obveznosti izvedbe celovite presoje vplivov na okolje po 128. členu ZUreP-3 v postopku priprave in sprejemanja drugih sprememb in dopolnitev Občinskega podrobnega prostorskega načrta Leški hrbet (v nadaljnjem besedilu: plan). Gradivo plana (izdelovalca: STVAR d.o.o., Ljubljana in RRD d.o.o., Domžale, št. projekta: 2SD-OPPN-LH2021, maj 2023), je bilo javno dostopno na spletni strani pripravljavca plana na naslovu: <https://www.radovljica.si/objava/806069>.

V skladu s četrtim odstavkom 128. člena ZUreP-3, občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Po določilih 77. člena ZVO-2 je treba v postopku priprave plana, programa, načrta ali drugega splošnega akta, katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. Drugi odstavek 77. člena ZVO-2 določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave.

V skladu s četrtim odstavkom 89. člena ZVO-2, Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

V skladu s četrtim odstavkom 77. člena ZVO-2 se, ne glede na določbe prejšnjih odstavkov tega člena, celovita presoje vplivov na okolje ne izvede za plan, izdelan na podlagi plana, za katerega je bila že izvedena celovita presoja vplivov na okolje, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je pripravljen. Skladno z določili šestega odstavka 77. člena ZVO-2 se ministrstvo pred odločitvijo o tem, ali je treba za plan izvesti celovito presojo vplivov na okolje, predhodno posvetuje tudi z ministrstvi in organizacijami, pristojnimi za področja, na katera bi plan lahko pomembno vplival.

Na podlagi 101. člena ZON se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

II.

Ministrstvo je preučilo gradivo ter ugotovilo, da se predmetni plan izdeluje na podlagi nadrejenega plana – Odloka o prostorskem redu Občine Radovljica (DN UO, št. 159/2012, 166/2012, 170/2013, 178/2013, 191/2014, 194/2015, 202/2015, 233/2017, 235/2017 in 289/2022; v nadaljevanju: Prostorski red Občine Radovljica), za katerega je bil izveden postopek celovite presoje vplivov na okolje in sprejemljivosti na varovana območja narave, ki se je zaključil z odločbo ministrstva, pristojnega za okolje št. 35409-107/2005/39 z dne 3.02.2012, s katero je potrdilo sprejemljivost vplivov izvedbe plana na okolje.

Leta 2012 je pripravljavec plana za območje Leškega hrbta – LE 54 sprejel Odlok o Občinskem podrobnem prostorskem načrtu Leški hrbet (Deželne novice, Uradne objave št. 161/2012), leta 2020 pa manjšo spremembo in dopolnitev Občinskega podrobnega prostorskega načrta Leški hrbet (Deželne novice, Uradne objave št. 268/2020).

Kot izhaja iz gradiva (Izhodišča za pripravo drugih sprememb in dopolnitev Občinskega podrobnega prostorskega načrta Leški hrbet), ureditveno območje predmetnega plana obsega stavbna zemljišča 346/4, 348/1, 348/2, 346/13, 346/14, 346/18, 347, 356/8, 356/7, 356/1, 349, 351/2, 352/4, 352/3, 353/1, 354/1, 354/4, 353/4, 352/2, 350/3, 350/2, 351/5, 1391/3, 351/3, 352/5, vse k.o. 2155 – Hraše, v prostorski enoti z oznako LE 54 – Lesce, za Trato, z namensko rabo SC – čiste stanovanjske površine. Okvirna velikost območja je 2,1 ha. Lastniki navedenih zemljišč, kot pobudniki, želijo s predmetnim planom drugače umestiti stanovanjske stavbe znotraj ureditvenega območja, prilagoditi komunalno infrastrukturo in parcelacijo, ter zmanjšati komasacijsko območje.

Ministrstvo je v postopku ugotavljalo, ali je za predmetni plan treba izvesti presojo vplivov na okolje na podlagi 89. člena ZVO-2 in Priloge 1 Uredbe o PVO (vrste posegov v okolje, za katere je presoja vplivov na okolje obvezna). Na podlagi predloženega gradiva je ministrstvo ugotovilo, da za predmetni plan ni treba izvesti presoje vplivov na okolje na podlagi 89. člena ZVO-2 in Priloge 1 Uredbe o PVO (vrste posegov v okolje, za katere je presoja vplivov na okolje obvezna), ker ne vsebuje posegov, za katere je presoja vplivov na okolje obvezna.

Na podlagi 101. člena ZON se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

Ministrstvo je v postopku prejelo mnenje Zavoda RS za varstvo narave, OE Kranj št. 3563-0396/2023-2 z dne 28.08.2023, v katerem je navedeno, da se območje obravnavanega plana nahaja izven območij Natura 2000 in izven zavarovanih območij, zato presoje sprejemljivosti vplivov izvedbe plana v naravo na varovana območja ni treba izvesti.

Na podlagi vpogleda v javno dostopne podatke (Atlas okolja, Agencija RS za okolje) je ministrstvo prav tako ugotovilo, da območje plana ne vsebuje niti posega na posebna varstvena in zavarovana območja narave. Ministrstvo je zato odločilo, da za plan ni treba izvesti presoje sprejemljivosti na varovana območja narave po 101.a členu ZON.

III.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja Ministrstva za kulturo, Direktorata za kulturno dediščino, Ministrstva za zdravje, Direktorata za javno zdravje, Ministrstva za kmetijstvo, gozdarstvo in prehrano, Direktorata za kmetijstvo (s področja ravnanja s kmetijskimi zemljišči), Ministrstva za naravne vire in prostor, Direkcije RS za vode, Sektorja območja zgornje Save ter Zavoda za gozdove, OE Bled.

Ministrstvo za kulturo, Direktorat za kulturno dediščino je podalo mnenje št. 35012-97/2023-3340/3 z dne 27.09.2023, v katerem je navedlo, da se na območju urejanja ter v območju vplivov novih posegov na okolje nahaja enota nepremične kulturne dediščine Lesce – spomenik NOB, (kulturni spomenik, EID 1-10045), ter da je glede na načrtovane ureditve ter varstveni režim in stanje kulturne dediščineverjetnost pomembnejših vplivov izvedbe plana na kulturno dediščino majhna, zato z vidikavarstva kulturne dediščine ni treba izvesti celovite presoje vplivov na okolje.

Ministrstvo za kmetijstvo, gozdarstvo in prehrano, Direktorat za kmetijstvo je podalo mnenje št. 3504-50/2023/2 z dne 5.09.2023 iz katerega izhaja, da predlagana prostorska
ureditev ne posega na območje kmetijskih zemljišč, zato se do predlaganih ureditev ne
opredeljuje.

Ministrstvo za zdravje, Direktorat za javno zdravje je podalo mnenje št. 354-92/2023-6 z dne 15.09.2023, v katerem je navedlo, da soglaša z mnenjem, ki ga je zanj pripravil Nacionalni inštitut za javno zdravje (NIJZ) pod št. 354-153/2023-3 (256) z dne 14.09.2023. NIJZ je v mnenju podal oceno, da na podlagi podatkov o značilnostih vplivov in območij, ki bodo verjetno prizadeta zaradi vplivov plana ter podatkov o pomenu ranljivosti območij, ki bodo verjetno prizadeta, spremembe posameznih sestavin okolja ne bodo tolikšne, da bi lahko pričakovali verjetno pomembne vplive na zdravje in počutje ljudi.

Ministrstvo za naravne vire in prostor, Direkcija RS za vode, Sektor območja zgornje Save je v mnenju št. 35021-35/2023-2 z dne 30.10.2023 navedlo, da priprava predmetnega plana verjetno ne bo pomembneje vplivala na okolje s stališča varovanja vodnega režima in stanja voda, območje pa ne posega varstvena varovana ali ogrožena območja, kot jih opredeljuje ZV-1.

Zavod za gozdove, OE Bled je podal mnenje št. 3407-60/2023 z dne 19.01.2024, v katerem je navedel, da na obravnavanem območju urejanja glede na podatke GGN GGE Radovljica – levi breg Save (2019 – 2028, Uradni list RS, št. 79719) ni evidentiranih gozdnih površin (prisotno je posamično gozdno drevje, njihove skupine in grmovna vegetacija, ki naj se v največji možni meri vključi v načrtovano zunanjo ureditev), ter da izvedba plana verjetno ne bo pomembno vplivala na okolje.

IV.

Na podlagi ugotovljenih dejstev, dokazov ter predloženih mnenj ministrstev in organizacij, ki sodelujejo v postopku CPVO je ministrstvo ugotovilo, da:

* se predmetni plan izdeluje na podlagi plana, za katerega je bila že izvedena celovita presoja vplivov na okolje in ne bo pomembneje vplival na okolje,
* predmetni plan ne zajema novih območij glede na plan, na podlagi katerega je pripravljen,
* se obstoječa namenska raba prostora z izvedbo plana ne bo spremenila,
* se s planom ne načrtuje ureditev, ki bi pomembno vplivale na zdravje in počutje ljudi,
* izvedba plana ne bo pomembno vplivala na naravne vrednote in biotsko raznovrstnost, območja kulturne dediščine ali območja krajin s priznanim varstvenim statusom,
* s planom načrtovane ureditve ne bodo vplivale na gozd in gozdni prostor,
* s planom načrtovane ureditve ne bodo vplivale na varstvo kmetijskih zemljišč,
* izvedba plana ne bo pomembno vplivala na vodni režim in stanje voda,

zato zanj ni treba izvesti celovite presoje vplivov na okolje po določilih 128. člena ZUreP-3 in 77. člena ZVO-2, niti presoje sprejemljivosti vplivov izvedbe plana na varovana območja po določilih 101. člena ZON, ter je odločilo tako, kot izhaja iz 1. in 2. točke izreka tega mnenja.

V tem postopku stroški niso nastali, zato je ministrstvo odločilo tako, kot izhaja iz 3. točke izreka tega mnenja.

Mnenje je v skladu z določili petega odstavka 128. člena ZUreP-3 zavezujoče in se skupaj s sklepom o pripravi OPPN objavi v prostorskem informacijskem sistemu.

|  |  |  |
| --- | --- | --- |
| Postopek vodil:Ljubiša StanojevićPodsekretar |  | dr. Tanja Pucelj VidovićVodja Sektorja za okoljske presoje |

Vročiti (elektronsko):

* Občina Radovljica; obcina.radovljica@radovljica.si

V vednost (elektronsko):

* Ministrstvo za kulturo, Direktorat za kulturno dediščino, gp.mk@gov.si
* Ministrstvo za zdravje, Direktorat za javno zdravje; gp.mz@gov.si
* Ministrstvo za kmetijstvo, gozdarstvo in prehrano, Direktorat za kmetijstvo; gp.mkgp@gov.si
* Ministrstvo za naravne vire in prostor, Direkcija RS za vode, Sektor območja spodnje Save; gp.drsv-kr@gov.si
* Zavod za varstvo narave, OE Kranj; zrsvn.oekr@zrsvn.si
* Zavod za gozdove, OE Bled; oebled@zgs.gov.si